SAID vind 1 700 name in Panama PapersDie Suid-Afrikaanse Inkomstediens het ongeveer 1 700 Suid-Afrikaners se name in die Panama Papers gevind. Die Panama Papers is die resultaat van ŉ wêreldwye ondersoek deur ŉ internasionale bondgenootskap van meer as 100 mediakanale en is gegrond op miljoene dokumente wat uitgelek het en glo wys hoe politici, bekendes en van die wêreld se rykste en magtigste mense “banke, regsfirmas en buitelandse skynmaatskappye gebruik om hul bates weg te steek”. Vlok Symington, uitvoerende beampte van die inkomstediens se produk-oorsig, regs- en beleidsafdeling, het aan drie parlementêre portefeuljekomitees gesê die SAID se ondersoekspan kon die afgelope twee weke 79 uit die 560 oorsese maatskappye verbind met SAID-data en het 81 Suid-Afrikaners hieraan verbind. “Dié getal sal waarskynlik verhoog terwyl die ondersoek voortduur,” het hy gesê. Symington het gesê die 81 Suid-Afrikaners wat met die oorsese maatskappye verbind word, se rolle by die maatskappye strek van aandeelhouer tot begunstigde tot direkteur, en tot dusver wil dit voorkom of 56 as tussengangers opgetree het om die oorsese maatskappye op te rig. Die SAID bestudeer die finansiële inligting in die Panama Papers sedert dit deur die konsortium van ondersoekende joernaliste vrygestel is. Die miljoene dokumente wat uitgelek het, word verbind met Mossack Fonseca, ŉ regsfirma in Panama wat oorsese entiteite opgerig het. Besonderhede van aandeelhouers van ongeveer 214 000 dopmaatskappye is bekend gemaak. Symington het gesê die SAID het ŉ eenheid op die been gebring om die inligting te prosesseer, wat na verwagting ŉ lang ondersoek sal wees. Die SAID het tot dusver nie ŉ idee hoeveel geld in die verskillende transaksies betrokke is wat uiteindelik aan Suid-Afrikaners verbind kan word nie. “Dit is nog te vroeg om die vlak van belastingontduiking te voorspel,” het hy gesê. “Ons het nog nie bedrae of enige beraming van die waarde wat in daardie bankrekeninge lê nie. Niemand weet nie.” Symington het gesê die SAID sal inwoners toelaat om oorsese bates volgens ŉ vrywillige blootleggingsprogram bekend te maak wat oorsese beleggings en inkomste betref. Lees alle vorige berigte oor die Panama Papers op Maroela Media.